กลยุทธ์ผลิตภัณฑ์เพื่อสิ่งแวดล้อมและผลสำเร็จของกิจการ: การศึกษาเชิงประจักษ์ของอุตสาหกรรมเครื่องใช้ไฟฟ้าและอิเล็กทรอนิกส์ ประเทศไทย
Authors: อินทสังข์ ฉัตรชัย 
Published: September 2024

ที่มาและวัตถุประสงค์: ช่วงหลายทศวรรษที่ผ่านมา ความกังวลเกี่ยวกับความรับผิดชอบต่อสังคมขององค์กรและการจัดการด้านสิ่งแวดล้อมไม่เพียงแต่กลายเป็นประเด็นสาธารณะที่สำคัญเท่านั้น แต่ยังเป็นหัวข้อหลักในการวิจัยทางวิชาการ ด้วยสภาพแวดล้อมทางธุรกิจที่เปลี่ยนแปลงอย่างรวดเร็ว บทบาทขององค์กรในการพัฒนาผลิตภัณฑ์ใหม่ ๆ นับเป็นสิ่งสำคัญยิ่ง เครื่องมือทางการตลาดเพื่อสิ่งแวดล้อม เช่น ฉลากสิ่งแวดล้อม ตราประหยัดพลังงาน และการโฆษณาด้านสิ่งแวดล้อม ช่วยทำให้การรับรู้คุณลักษณะของผลิตภัณฑ์ที่เป็นมิตรต่อสิ่งแวดล้อมง่ายขึ้น ส่งผลให้ลูกค้าตัดสินใจซื้อผลิตภัณฑ์เพื่อสิ่งแวดล้อม การวิจัยครั้งนี้มีวัตถุประสงค์เพื่อ 1) เพื่อศึกษาอิทธิพลองค์ประกอบของผลิตภัณฑ์เพื่อสิ่งแวดล้อมที่มีผลต่อการยอมรับของตลาด และ 2) เพื่อศึกษาอิทธิพลของการยอมรับของตลาดที่มีต่อความสำเร็จของกิจการในอุตสาหกรรมเครื่องใช้ไฟฟ้าและอิเล็กทรอนิกส์ ประเทศไทย
ระเบียบวิธีวิจัย: กลุ่มตัวอย่าง คือ ผู้บริหารการตลาดธุรกิจอุตสาหกรรมเครื่องใช้ไฟฟ้าและอิเล็กทรอนิกส์ ประเทศไทย จำนวน 138 คน โดยใช้เครื่องมือในการศึกษาเป็นแบบสอบถามทางไปรษณีย์ ผ่านการตรวจสอบคุณภาพของเครื่องมือด้วยการทดสอบ ความเที่ยงตรงเชิงเนื้อหาด้วยผู้เชี่ยวชาญและการทดสอบทางสถิติด้วยค่าอำนาจจำแนก มีค่าระหว่าง 0.735 - 0.936  และการทดสอบความเชื่อมั่นด้วยค่าสัมประสิทธิ์แอลฟาของครอนบาค มีค่าระหว่าง 0.791 - 0.892  การวิเคราะห์ข้อมูลโดยใช้สถิติเชิงพรรณนา เช่น ค่าเฉลี่ย ค่าร้อยละ และการถดถอยพหุคูณเพื่อทดสอบสมมติฐาน                          
ผลการวิจัย: ผลการวิจัยจากผู้ตอบแบบสอบถามเกี่ยวกับความคิดเห็นด้านผลิตภัณฑ์เพื่อสิ่งแวดล้อม (ฉลากสิ่งแวดล้อมการบรรจุภัณฑ์เพื่อสิ่งแวดล้อม และการผลิตที่สะอาด) การยอมรับของตลาด และความสำเร็จของกิจการ ภาพรวมอยู่ในระดับมากที่สุด ผลการทดสอบสมมติฐาน พบว่า 1) ผลิตภัณฑ์เพื่อสิ่งแวดล้อม (ฉลากสิ่งแวดล้อมและการบรรจุภัณฑ์เพื่อสิ่งแวดล้อม) มีอิทธิพลสำคัญและส่งผลกระทบเชิงบวกต่อการยอมรับของตลาด และ 2) การยอมรับของตลาดมีอิทธิพลเชิงบวกอย่างมีนัยสำคัญต่อความสำเร็จของกิจการอุตสาหกรรมเครื่องใช้ไฟฟ้าและอิเล็กทรอนิกส์ ประเทศไทย ในขณะที่ผลการวิจัย พบว่า การผลิตที่สะอาดไม่มีอิทธิพลเชิงบวกต่อการยอมรับของตลาด
อภิปรายผล: หลักฐานเชิงประจักษ์นี้แสดงให้เห็นว่าผลิตภัณฑ์เพื่อสิ่งแวดล้อมสามารถช่วยให้เกิดการยอมรับของตลาดซึ่งส่งผลกระทบต่อความสำเร็จของกิจการ บริษัทต่าง ๆ จะต้องพัฒนาอัตลักษณ์ของตนผ่านสินค้าเพื่อสร้างมูลค่าและดึงดูดลูกค้า รวมถึงการสร้างสรรค์ผลิตภัณฑ์ที่เป็นมิตรต่อสิ่งแวดล้อม ความสามารถของผลิตภัณฑ์เพื่อสิ่งแวดล้อมเป็นส่วนสำคัญที่สร้างความได้เปรียบทางการแข่งขันที่ยั่งยืน ดังนั้น ผู้บริหารจึงสามารถสนับสนุนและส่งเสริมกลยุทธ์ผลิตภัณฑ์เพื่อสิ่งแวดล้อมและใช้แนวคิดที่มีคุณค่าเพื่อสร้างแนวทางปฏิบัติทางการตลาดที่ดีที่สุดและบรรลุเป้าหมายทางธุรกิจในการดำเนินธุรกิจในอนาคต
บทสรุป: การศึกษาเน้นถึงความสำคัญกลยุทธ์การตลาด การคิดริเริ่มผลิตภัณฑ์เพื่อสิ่งแวดล้อมในการขับเคลื่อนการเติบโตของธุรกิจและการดูแลสิ่งแวดล้อม ซึ่งเป็นแนวทางสู่ความยั่งยืนในอนาคต อย่างไรก็ตาม บทบาทขององค์กรในการพัฒนาผลิตภัณฑ์ใหม่ๆ ถือเป็นสิ่งสำคัญ ดังนั้น บริษัทต่างๆ จำเป็นต้องให้ความสำคัญกับสิ่งที่เกินความคาดหวังของลูกค้าด้วยการพัฒนาผลิตภัณฑ์ที่เป็นมิตรกับสิ่งแวดล้อม สร้างสรรค์ และมีเอกลักษณ์ (ผลิตภัณฑ์เพื่อสิ่งแวดล้อม) เพื่อสร้างแบรนด์ที่แตกต่างและสร้างความได้เปรียบทางการแข่งขัน ซึ่งช่วยตอบสนองความต้องการของตลาดกลุ่มใหม่ นอกจากนี้ ผู้ประกอบการจะต้องศึกษาวิธีการผลิตบรรจุภัณฑ์ เช่น การลดการใช้ปัจจัยการผลิต การรับรองว่าผลิตภัณฑ์สามารถนำกลับมาใช้ซ้ำหรือนำกลับมาใช้ใหม่ได้ และกำหนดมาตรการจัดการขยะจากบรรจุภัณฑ์ เพื่อให้สอดคล้องกับเป้าหมายในการปล่อยก๊าซเรือนกระจกสุทธิเป็นศูนย์